Virallinen lehti nro C 102 , 03/04/1998 s. 0159



KIRJALLINEN KYSYMYS P-2986/97 komissiolle esittäjä(t): W.G. van Velzen (PPE) (15. syyskuuta 1997) Aihe: Tilanne Alankomaiden matkaviestinmarkkinoilla Alankomaiden hallitus aikoo lähiaikoina jakaa uusia matkapuhelintaajuuksia (DCS-1800) huutokaupalla. Alankomaiden hallituksen suunnitelmiin kuuluu mm. sitoutuminen ns. ¨kansalliseen roamingiin¨, jälkivaatimuksen esittäminen nykyisille matkapuhelinoperaattoreille, nykyisten operaattoreiden sulkeminen pois 1800 MHz:n kaistan käytöstä ja erillinen huutokauppa käytettävissä olevista taajuusalueista. Nämä suunnitelmat ovat aiheuttaneet suurta huolta nykyisille GSM-operaattoreille ja saaneet aikaan huomattavia viiveitä, minkä vuoksi eräs tärkeä DCS-1800-järjestelmän hakija on jäänyt pois kilvasta. Tällainen menettely häiritsee telemarkkinoiden kehitystä. 1. Onko komissio sitä mieltä, että huutokauppamenettely on valtuutusdirektiivin 97/13/EY ((EYVL L 117, 7.5.1997, s. 15. )) mukainen, ja mikäli on, millä ehdoilla? 2. Eikö suunniteltu poissulkeminen ensimmäisestä huutokaupasta ja/tai suunniteltu, molempia tai toista nykyisistä GSM-operaattoreista koskeva kielto, jonka mukaan ne eivät saa kolmeen vuoteen käyttää mahdollisesti hankkimiaan DCS-1800-taajuuksia, riko matkaviestinpalveludirektiivin 96/2/EY ((EYVL L 20, 26.1.1996, s. 59. )) 1 artiklaa (jolla muutetaan kilpailudirektiiviä 90/388/ETY ((EYVL L 192, 24.7.1990, s. 10. )) ja/tai 2 artiklaa tai EY:n perustamissopimuksen 86 ja 90 artiklaa? 3. Eikö Alankomaiden hallituksen nykyinen suunnitelma jälkivaatimuksen esittämisestä ole ristiriidassa valtuutusdirektiivin syrjimättömyyttä tai avoimuutta koskevien vaatimusten ja EY:n perustamissopimuksen 5 artiklan kanssa ja matkaviestinpalveludirektiivin tai EY:n perustamissopimuksen 86 ja 90 artiklojen kanssa, koska nykyisillä GSM-operaattoreilla ei ole valtuutuksen saadessaan voinut olla mitään tietoa Alankomaiden hallituksen nykyisistä suunnitelmista? 4. Onko komissio yhtä mieltä siitä, että Alankomaiden hallitus käytettävissä olevien taajuusalueiden erillisellä huutokaupalla luo keinotekoisen niukkuuden ja että Alankomaiden hallitus on sen vuoksi velvoitettava luovuttamaan käytettävissä olevat taajuusalueet yhdellä kertaa? 5. Katsooko komissio, että Alankomaiden hallitus suunnitelmiensa aiheuttaman viiveen perusteella jättää mahdollisesti täyttämättä matkaviestinpalveludirektiivin 2 artiklan 1 kohdan mukaisen velvoitteen? Komission jäsenen Karel Van Miertin komission puolesta antama vastaus (1. lokakuuta 1997) Komissio käsittelee parhaillaan kahta valitusta, jotka koskevat parlamentin jäsenen kysymyksessään mainitsemia Alankomaiden hallituksen ehdotuksia uusien matkapuhelintaajuuksien (DCS-1800) jakamiseksi. PTT Telecomin jälkeen toiseksi suurimman alankomaalaisen GSM-operaattorin Libertelin ja uuden DCS-1800-luvan hakijan Enertelin esittämät valitukset kattavat kaikki ne erityiskysymykset, joista on pyydetty komission lausuntoa. Koska näiden valitusten käsittely on edelleen kesken ja koska komissio ei vielä ole muodostanut lopullista kantaansa Alankomaiden ehdottamaan toimilupajärjestelmään, parlamentin jäsenen kysymyksiin ei voida tässä vaiheessa vastata loukkaamatta samalla menettelyn osapuolten, muun muassa Alankomaiden valtion, oikeuksia.